หุ้น11พค.ปิดพุ่ง14จุด
ดัชนีตลาดหุ้น11พ.ค.ปิดพุ่ง 14.92 จุด กลับไปยืน 1,100 จุด ได้อีกครั้ง เตือนระวังวันพรุ่งนี้อ่อนตัวหาจังหวะซื้อ
11 พ.ค. 2554

ดัชนีตลาดหุ้น11พ.ค.ปิดพุ่ง 14.92 จุด กลับไปยืน 1,100 จุด ได้อีกครั้ง เตือนระวังวันพรุ่งนี้อ่อนตัวหาจังหวะซื้อ
ภาวะการลงทุนในตลาดหลักทรัพย์วันนี้ ( 11 พ.ค.) มีแรงซื้อในหุ้นขนาดใหญ่และหุ้นรายตัวที่ได้รับปัจจัยหนุนจากผลดำเนินงานที่ออกมาดี โดยเฉพาะหุ้นในกลุ่มพลังงาน ธนาคาร รวมถึงหุ้นที่ได้ประโยชน์จากการเลือกตั้ง ส่งผลให้หุ้นส่วนใหญ่บนกระดานปรับตัวขึ้นต่อเนื่อง  ขึ้นมายืนเหนือระดับใกล้เคียงสูงสุดเดิม 1,100 จุด เพิ่มขึ้น 14.92 จุด หรือ 1.37 % มูลค่าซื้อขายหนาแน่น 46,587.99 ล้านบาท 
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ตลาดหุ้นปรับตัวขึ้นต่อเนื่องจาก 2 วันที่ผ่านมา และเริ่มมีจังหวะการขายทำกำไรทำให้ดัชนีระหว่างวันแกว่งตัว คาดว่าวันพรุ่งนี้ ( 12 พ.ค.) ดัชนีจะพักตัวเป็นจังหวะการเลือกซื้อ ซึ่งโดยรวมยังมองตลาดหุ้นปรับตัวขึ้นได้ ให้กรอบดัชนีที่แนวต้าน 1,106 จุด และแนวรับ 1,080 – 1,095 จุด 
สำหรับหลักทรัพย์ที่มีมูลค่าซื้อขายสูงสุด 5 อันดับแรก ประกอบด้วย 
1.CPF ปิดที่ 31.50 บาท เพิ่มขึ้น 1.00 บาท มูลค่าการซื้อขาย 2,458.38 ลบ.
2.PTT ปิดที่ 368.00 บาท เพิ่มขึ้น 7.00 บาท มูลค่าการซื้อขาย 2,253.70 ลบ.
3.BBL ปิดที่ 169.00 บาท เพิ่มขึ้น 2.00 บาท มูลค่าการซื้อขาย 1,675.55 ลบ.
4.BANPU ปิดที่ 760.00 บาท เพิ่มขึ้น 18.00 บาท มูลค่าการซื้อขาย 1,649.33 ลบ.
5.IRPC ปิดที่ 6.25 บาท เพิ่มขึ้น 0.15 บาท มูลค่าการซื้อขาย 1,583.98 ลบ.